Vec T‑273/16

(uverejnenie výňatkov)

Sun Media/EUIPO

proti

Úradu Európskej únie pre duševné vlastníctvo

„Ochranná známka Európskej únie – Námietkové konanie – Prihláška slovnej ochrannej známky Európskej únie METAPORN – Skoršia slovná ochranná známka Európskej únie a skoršia národná slovná ochranná známka META4 a skoršia obrazová ochranná známka Európskej únie a skoršia národná obrazová ochranná známka meta4 – Relatívny dôvod zamietnutia – Článok 8 ods. 1 písm. b) nariadenia (ES) č. 207/2009 [teraz článok 8 ods. 1 písm. b) nariadenia (EÚ) 2017/1001] – Podobnosť služieb – Pojem doplnkové služby – Podobnosť označení – Pravdepodobnosť zámeny“

Abstrakt – Rozsudok Všeobecného súdu (tretia komora) zo 16. januára 2018

Ochranná známka Európskej únie – Definícia a nadobudnutie ochrannej známky Európskej únie – Relatívne dôvody zamietnutia – Námietka majiteľa zhodnej alebo podobnej staršej ochrannej známky zapísanej pre zhodné alebo podobné tovary alebo služby – Podobnosť medzi dotknutými tovarmi alebo službami – Kritériá posúdenia – Doplňujúci charakter tovarov alebo služieb – Služby v oblasti zábavy pre dospelých a vysielacie a telekomunikačné služby

[Nariadenie Rady č. 207/2009, článok 8 ods. 1 písm. b)]

Služby v oblasti zábavy pre dospelých patriace do triedy 41 sú nepochybne svojou povahu a svojím určením odlišné od povahy a určenia služieb patriacich do triedy 38. Toto konštatovanie však ako také nemôže svojou povahou spochybniť prípadný doplňujúci charakter medzi týmito službami.

Pokiaľ ide o doplnkovosť medzi službami v oblasti zábavy pre dospelých patriacimi do triedy 41 a vysielacími službami patriacimi do triedy 38, už bolo rozhodnuté, že služby v oblasti produkcie filmov patriace do triedy 41 vykazujú určitú podobnosť s vysielacími službami patriacimi do triedy 38, a to z dôvodu ich doplňujúceho charakteru. Platí to tým viac, keď služby patriace do triedy 41 a vysielacie služby patriace do triedy 38 majú spoločnú vlastnosť, a to že sú ponúkané v elektronickej forme, prípadne na internete, keďže tento spôsob vysielania môže svojou povahou zvýšiť podobnosť medzi uvedenými službami.

Navyše treba konštatovať, že v súčasnosti je čoraz bežnejšie, že rozhlasové a televízne relácie sa vysielajú prostredníctvom pripojení na internet alebo širokopásmových zariadení.

Pokiaľ ide o doplnkovosť medzi službami v oblasti zábavy pre dospelých a telekomunikačnými službami, ktoré sa poskytujú „osobitne“ v elektronickej podobe alebo na internete, treba uviesť, že v rozsudku z 12. júla 2012, bluepod MEDIA, už bolo konštatované, že služby patriace do triedy 41, ktoré sa poskytujú na internete, vykazujú podobnosť so službami v oblasti „telekomunikačných služieb; počítačovej komunikácie, elektronickej pošty, služieb zasielania správ a obrázkov s pomocou počítača“.

Všeobecný súd v tomto istom rozsudku tiež prevzal záver, ku ktorému dospel odvolací senát v danej veci, podľa ktorého, hoci niektorí prevádzkovatelia telekomunikačných služieb poskytujú niektoré služby v oblasti zábavy patriace do triedy 41 prostredníctvom špecializovaných pobočiek, spotrebiteľ vo všeobecnosti nebude nepredpokladať súvislosť medzi poskytovaním týchto služieb v oblasti zábavy a službami v oblasti prenosu dát cez počítačové siete a terminály.

Na účely preskúmania, či je konštatovanie skutkového stavu stále aktuálne, sa však musí zohľadniť ekonomická realita na trhu v stave, v akom existuje v súčasnosti. Treba pritom konštatovať, že táto realita je veľmi odlišná od reality existujúcej len pred niekoľkými rokmi, a to najmä z dôvodu rýchleho technologického rozvoja, ktorý v značnej miere zmenil spôsob spotreby audiovizuálnych obsahov v oblasti zábavy. Navyše, hoci tradiční poskytovatelia telekomunikačných služieb vykonávali v minulosti činnosť v oblasti rozvoja zábavných programov len príležitostne, dnes túto činnosť vykonávajú pravidelne, zatiaľ čo spoločnosti vykonávajúce činnosť v oblasti zábavy ponúkajú služby, ktoré boli v minulosti vyhradené priemyslu v oblasti telekomunikácií. Niektoré podniky okrem toho ponúkajú spotrebiteľom paušály tak na telekomunikačné pripojenie, ako aj na prístup k obsahom v oblasti zábavy prostredníctvom tohto pripojenia. Spotrebitelia telekomunikačných služieb si môžu teda myslieť, že zábavný program, poskytovaný prostredníctvom ich pripojenia na internet, poskytuje ten istý podnik.

(pozri body 36 – 42)